Бзэр щыIэху
Котляровхэ Мариерэ Викторрэ я тхылъ тедзапIэм къыщыдэкIащ «Словарная вселенная Мухамеда Апажева» тхылъыр.
Ар теухуащ лексикографием зи гъащIэр тезыухуа лингвист цIэрыIуэм. Тхылъым ихуащ Апажэм и ныбжьэгъухэм, и лэжьэгъухэм я гукъэкIыжхэр, щIэныгъэлIым хуатха рецензэхэр, илъэс 50-м щIигъукIэ езым и Iэдакъэ къыщIэкIа тхыгъэхэр, сурэт зыбжанэ. Абы пэублэ псалъэ хуэзытхар Котляров Викторщ.
Дунейпсо бзэщIэныгъэм мыхьэнэшхуэ щиIэщ псалъалъэхэр, щIэнгъуазэ зэхуэмыдэхэр зэхэгъэувэнымкIэ щапхъэ зытрах урыс лексикографием. Ар шэчыншэ Iуэхущ, Апажэ Мухьэмэд хуэдэ щIэныгъэлIхэм бзэм хуащIа хэлъхьэныгъэм ар и фIыгъэу жыпIэмэ, егъэлея хъунукъым. Иужь дыдэу Апажэм къыдигъэкIа «Русская лексикография и ее роль в становлении и развитии словарно-энциклопедического дела на Северном Кавказе» тхылъым ар щынэрылъагъущ.
Апажэ Мухьэмэд и щIэныгъэ лэжьыгъэхэм я бжыгъэр куэд мэхъу. Лексикографием абы хуищIа хэлъхьэныгъэр иджыри дджын хуейуэ къытпэщытщ. ГурыIуэгъуэщ Апажэ Мухьэмэд и цIэр бзэ щIэныгъэм къыгуэхыпIэ имыIэу зэрепхар.
ЩIэныгъэм къыдэкIуэу, Апажэм егъэджэныгъэ-гъэсэныгъэ лэжьыгъэми и гуащIэ хилъхьащ. Урысыбзэр егъэджыным, ар хамэ къэралхэм цIэрыIуэ щыщIыным ехьэлIауэ абы зэфIигъэкIахэми гулъытэ хуэфащэщ. Чехословакием, Кубэм, Финляндием щыщ студент мин бжыгъэхэм Апажэм и дерсхэр ягу къинэжащ, зэрыригъэджа урысыбзэмкIэ куэд мэпсалъэ.
Тхылъым «Словарная вселенная Мухамеда Апажева» щыфIащым, бзэщIэныгъэ- лIым зэфIигъэкIам зымащIэкIи щIрагъэгъуакъым. Пэж дыдэуи, абы апхуэдэ «дуней» къызэригъэпэщащ икIи и гъащIэр зытриухуа бзэр щыIэху, езыри псэунущ.
БЖЬЫХЬЭЛI Розэ.
